Kew-skietery in raaisel gehulDie voorval waarin vier mense in Kew, Johannesburg, doodgeskiet is, bly ŉ raaisel. Die vier persone is Maandagaand in ŉ pakhuis naby Londonweg in die Mimosa informele woonbuurt naby Kew doodgeskiet, berig EWN. ŉ Vyfde persoon is gewond en na die hospitaal geneem. Katlego Mogale, woordvoerder van die polisie in Gauteng, glo twee gewapende mans het die gebou betree en op die mense losgetrek. Drie van die slagoffers is doodgeskiet terwyl hulle onder ŉ kombers in ŉ slaapkamer wou wegkruip. Die vierde slagoffer is glo buite in die straat geskiet in ŉ poging om te vlug. Mogale sê die motief vir die moord is nog onbekend. “Die slagoffers is nie beroof nie,” het Mogale gesê. Al vier die slagoffers, insluitend ŉ tienerdogter, kom glo van dieselfde dorp in KwaZulu-Natal, maar die polisie kon dit nog nie bevestig nie.